xml version="1.0" encoding="UTF-8"?


Jurnalul Oficial C 9/2020


| | | |
| --- | --- | --- |
| | | ISSN 1977-1029 |
| Jurnalul Oficial al Uniunii Europene | | C 9 |
| European flag | | |
| Ediţia în limba română | Comunicări şi informări | Anul 63 13 ianuarie 2020 |

---

| | | |
| --- | --- | --- |
| Cuprins | | Pagina |
| | IV   Informări | |
| | INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE | |
| | Parlamentul European | |
| 2020/C 9/01 | [Contribuția celei de a LXII-a COSAC — Helsinki, 1-3 decembrie 2019](http://publications.europa.eu/resource/uriserv/OJ.C_.2020.009.01.0001.01.RON.xhtml) | [1](#C_2020009RO.01000101.doc) |

---

| | |
| --- | --- |
| RO | |

---

IV Informări

INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE

Parlamentul European

| | | | |
| --- | --- | --- | --- |
| 13.1.2020 | RO | Jurnalul Oficial al Uniunii Europene | C 9/1 |

---

Contribuția celei de a LXII-a COSAC

Helsinki, 1-3 decembrie 2019

(2020/C 9/01)

Numirea și programul de lucru al Comisiei von der Leyen

| | | |
| --- | --- | --- |
| | (1) | Conferința Comisiilor de Afaceri Europene din Parlamentele Naționale (COSAC) îi felicită pe Ursula von der Leyen și pe membrii Colegiului cu ocazia numirii noii Comisii Europene. COSAC consideră că orientările politice ale Președintei von der Leyen conțin o agendă cuprinzătoare și echilibrată pentru viitor. COSAC observă că multe dintre punctele agendei sunt urgente, iar parlamentele membre ale COSAC așteaptă cu interes să înceapă un control constructiv al propunerilor concrete ale Comisiei în viitorul apropiat. |

Conferința privind viitorul Europei

| | | |
| --- | --- | --- |
| | (2) | Cu privire la Conferința privind viitorul Europei, COSAC observă că atât Parlamentul European, cât și parlamentele naționale, care constituie baza democratică a Uniunii Europene, trebuie să fie pe deplin implicate, datorită competențelor instituționale pe care le deține fiecare. COSAC observă că Parlamentul European și parlamentele naționale mai trebuie să își formuleze pozițiile, însă toate se așteaptă să aibă un rol de jucat în definirea obiectivelor Conferinței privind viitorul Europei și în organizarea și transpunerea în practică a acesteia. |

| | | |
| --- | --- | --- |
| | (3) | COSAC se așteaptă ca Parlamentul European și toate parlamentele naționale din UE să aibă un număr adecvat de reprezentanți cu drepturi depline de participare la Conferința privind viitorul Europei, inclusiv dreptul de a face propuneri. |

Cadrul financiar multianual

| | | |
| --- | --- | --- |
| | (4) | COSAC solicită să se aprobe în timp util și în mod satisfăcător cadrul financiar multianual (CFM) 2021-2027, reamintind că adoptarea sa tardivă înseamnă că obiectivele strategice ale Uniunii Europene vor fi puse în practică cu întârziere. Provocările politice urgente, cum ar fi schimbările climatice și migrația, necesită acțiuni colective și coordonate, fiindcă niciun stat membru nu le poate face față singur. COSAC subliniază că trebuie să se înregistreze progrese semnificative la Consiliul European din decembrie 2019. |

| | | |
| --- | --- | --- |
| | (5) | COSAC observă că obiectivele strategice ale Uniunii – și anume competitivitatea, încurajarea inovării, politica climatică și biodiversitatea – privesc toate statele membre. O abordare constructivă a CFM impune ca în viitor toate obiectivele bugetare nominale ale statelor membre să fie în echilibru cu beneficiile preconizate ale investițiilor convenite de comun acord. COSAC reamintește că printre aceste obiective strategice convenite se numără cheltuielile din domeniul agriculturii și al coeziunii și solicită să se acorde atenția cuvenită detaliilor politicilor, pentru a asigura niveluri ale cheltuielilor care să păstreze coeziunea Uniunii, incluzând regiunile sale ultraperiferice. |

| | | |
| --- | --- | --- |
| | (6) | COSAC observă că adoptarea CFM presupune să se ajungă la un acord privind revizuirea sistemului de resurse proprii ale UE. |

| | | |
| --- | --- | --- |
| | (7) | COSAC subliniază că este nevoie de noi mecanisme obiective care să protejeze interesele financiare ale Uniunii atunci când acestea sunt puse în pericol prin nerespectarea statului de drept sau atunci când există o amenințare sistemică la adresa valorilor consacrate la articolul 2 din Tratatul privind Uniunea Europeană. Noile mecanisme ar trebui să fie în conformitate cu tratatele, să aducă valoare adăugată acordurilor existente și să nu se suprapună peste acestea. COSAC reliefează că Uniunea Europeană este o comunitate în cadrul căreia dialogul în spiritul respectului reciproc constituie norma, iar sancțiunile sunt doar o ultimă soluție pentru cazurile în care dialogul și mecanismele de prevenire eșuează. |

Drepturile fundamentale și statul de drept

| | | |
| --- | --- | --- |
| | (8) | COSAC reamintește că anul 2019 marchează cea de a zecea aniversare a Tratatului de la Lisabona și intrarea în vigoare cu efecte directe a Cartei drepturilor fundamentale a UE. Reamintind că Uniunea se întemeiază pe valorile respectării demnității umane, libertății, democrației, egalității, statului de drept, precum și pe respectarea drepturilor omului, inclusiv a drepturilor persoanelor care aparțin minorităților, COSAC afirmă din nou că aceste valori sunt obligatorii pentru toate politicile Uniunii Europene. Statul de drept este, în opinia COSAC, fundamental pentru legitimitatea UE în fața cetățenilor săi. COSAC salută activitatea Agenției pentru Drepturi Fundamentale a Uniunii Europene și este în favoarea acordării unui rol important agenției, astfel încât aceasta să asigure respectarea drepturilor fundamentale în exercitarea regulată a funcțiilor UE. |

| | | |
| --- | --- | --- |
| | (9) | COSAC observă că păstrarea valorilor UE impune o vigilență constantă. COSAC consideră că, întrucât toate statele membre s-au angajat prin Tratatul privind Uniunea Europeană să respecte statul de drept, toate ar trebui să accepte monitorizarea transparentă și imparțială și evaluarea inter pares a situației statului de drept în propriul caz. Această monitorizare se aplică deja țărilor candidate. COSAC afirmă că, în cazul în care deficiențe ale statului de drept periclitează funcționarea pieței unice sau punerea în aplicare a politicilor europene, Uniunea și statele sale membre au motive legitime să se îngrijoreze și să adopte măsuri adecvate. |

O strategie climatică câștigătoare pentru Europa

| | | |
| --- | --- | --- |
| | (10) | COSAC ia act de concluziile Conferinței interparlamentare privind schimbările climatice de la Helsinki, care a avut loc în perioada 6-7 octombrie 2019, reiterând angajamentul UE față de obiectivele Acordului de la Paris și subliniind caracterul urgent al provocării reprezentate de schimbările climatice. COSAC ia act cu îngrijorare de concluziile Raportului special nr. 15 al IPCC, potrivit căruia încălzirea globală trebuie limitată la 1,5 grade pentru a preveni producerea unor daune ireversibile asupra mediului. COSAC observă că o politică climatică proactivă va fi esențială pentru viitoarea competitivitate industrială a Uniunii și pentru capacitatea acesteia de a susține coeziunea socială și regională pe parcursul întregii adaptări inevitabile a modelelor economice ale Europei. COSAC observă că punerea în aplicare a unei astfel de politici climatice necesită investiții semnificative în întreaga Uniune și măsuri adecvate de atenuare a eventualelor dificultăți cauzate de tranziția către un model economic inteligent din punct de vedere climatic. |

| | | |
| --- | --- | --- |
| | (11) | COSAC invită Comisia Europeană și Consiliul European să păstreze și să continue rolul recunoscut al UE, acela de pionier al politicii climatice, făcând ca Uniunea să joace în continuare un rol principal și să crească ambiția UE în ceea ce privește politica climatică la nivel mondial. COSAC ia act cu satisfacție de angajamentul pentru neutralitate climatică luat de Consiliul European, care ar trebui consolidat, în opinia COSAC, prin promisiunea de a adopta data-țintă 2050. |

| | | |
| --- | --- | --- |
| | (12) | COSAC propune ca Comisia Europeană să analizeze posibilitatea de a folosi mecanismul semestrului european ca instrument prin care să se încurajeze punerea efectivă în practică a obiectivelor privind clima, precum și a obiectivelor de dezvoltare durabilă de pe Agenda 2030 a Organizației Națiunilor Unite. |

| | | |
| --- | --- | --- |
| | (13) | COSAC regretă decizia Statelor Unite de a se retrage din Acordul de la Paris privind schimbările climatice și solicită Comisiei și Consiliului să ia măsurile necesare pentru a asigura condiții de concurență echitabile pentru întreprinderile europene, menținând, în același timp, o politică europeană ambițioasă în domeniul climei. |

Viitoarele relații ale Uniunii Europene cu Regatul Unit

| | | |
| --- | --- | --- |
| | (14) | COSAC ia act cu regret de ieșirea iminentă a Regatului Unit din Uniunea Europeană și de faptul că nu este sigur că Brexitul va avea loc în mod ordonat, în condițiile convenite de comun acord. COSAC speră ca, după alegerile din această lună, Regatul Unit să poată adopta în sfârșit o poziție națională care să permită să se avanseze. COSAC constată cu îngrijorare că perioada de tranziție care va urma zilei în care va avea loc Brexitul, convenită de Comisia Europeană și guvernul Regatului Unit, nu lasă timp suficient pentru a negocia relația viitoare dintre UE și Regatul Unit. COSAC invită toate părțile să acționeze cu maximă eficiență și bunăvoință. COSAC își menține angajamentul de a sprijini o relație viitoare cât mai apropiată cu putință între Regatul Unit și UE care să fie compatibilă atât cu integritatea Uniunii, cât și cu interesele ambelor părți. |

---